Robu a spus, vineri, că la un an de când şi-a propus să alunge ciorile din spatele Catedralei Mitropolitane nu a reuşit să îşi îndeplinească promisiunea, chiar dacă muncitorii de la Primărie au dat jos mai multe cuiburi şi au amplasat aparate care imită sunete de şoimi.

”E dezastru. La ora 18.00 apar şi sunt extraordinar de punctuale. (...) La 18.00 fix sunt în zona centrală. M-am dus la un moment dat pe şantierul de la Sala Polivalentă şi văd pomii plini, negri de ciori, erau ca mărgelele pe fire. Am bătut din palme şi au zburat. După câteva minute, mă uit din nou, pomii plini. Am bătut din nou din palme şi au zburat mai puţine. A treia oară, după un timp iar am bătut din palme şi niciuna nu a mai zburat. S-au obişnuit, invaţă repede, sunt inteligente. De aceea nu se mai sperie nici de aparatele din parc", a declarat primarul pentru corespondentul MEDIAFAX.

Primarul a mai spus că toate măsurile luate până acum i s-au părut în zadar.

În toamna anului trecut, primarul Nicolae Robu spunea că e în căutarea unor soluţii pentru a alunga ciorile din centrul oraşului, care şi-au făcut cuiburi în parcul din spatele Catedralei Mitropolitane. El anunţa că în parcul Catedralei Mitropolitane din centrul oraşului vor fi amplasate boxe din care se vor auzi împuşcături pentru alungarea ciorilor, însă vânătorii susţineau că aceste sunete nu vor face decât să sperie pe moment păsările, care apoi se vor întoarce. Vânătorii îi sugerau să instaleze plase care să nu le permită ciorilor să ajungă la cuiburi, însă primarul declara că sunt inestetice. Pe de altă parte, Robu se plângea că i s-a sugerat inclusiv să cumpere anticoncepţionale pentru ciori, care să le fie date păsărilor prin hrană.

În cele din urmă, primarul a ales ca muncitorii Primăriei să dea jos, din când în când, cuiburile ciorilor, şi să amplaseze aparate care imită sunetele de păsări răpitoare.